10 Akanya ka se se ileng sa diragalela Baiseraele ba ba neng ba nna kwa bophirima jwa Noka ya Joredane ka motlha wa ga Joshua. (Josh. 22:9-34) Ba ne ba begelwa gore Baiseraele ba ba neng ba nna kwa botlhaba jwa Joredane (lotso la ga Rubene, la ga Gada le sephatlo sa lotso la ga Manase) ba ne ba agile sebeso se sentle se segolo gaufi le Noka ya Joredane. Tshedimosetso eo e ne e le boammaaruri mme e ne e sa felela. Ka ntlha ya tshedimosetso eo, Baiseraele ba ba nnang kwa bophirima ba ile ba swetsa ka gore bomorwarraabone ba tsuologetse Jehofa. Ka jalo, ba ile ba dira letsholo la go ya go ba lwantsha. (Bala Joshua 22:9-12.) Mme gone, pele ba dira jalo ba ile ba romela banna bangwe ba ba ikanyegang gore ba ye go utlwa kgang ka botlalo. Ba lotso la ga Rubene, Gada le Manase ba ile ba tlhalosa gore ba agile sebeso seo go nna segopotso, e seng go ntshetsa ditlhabelo mo go sone. Ba ne ba batla gore le mo isagweng go itsege gore le bone ba ne ba ikanyega mo go Jehofa. Ga go pelaelo gore Baiseraele bao ba ile ba itumelela go bo ba ile ba se ka ba itlhaganelela go bolaya bomorwarraabone, go na le moo, ba ile ba batla dintlha ka botlalo.